Гюнтер Кунерт
За великото дело

Превод от немски: Венцеслав Константинов, —

chitanka.info

Дори великото дело

Един ден делнично става.

Както героят, седнал на масата,

Пиян се оригва и в миг

Като човек се развенчава,

Тъй в делника проличава: великото дело

Недостатъци има.

За косовете заран на двора

Не е помислено. И за насладата, дето

Животът дарява. Дружелюбие не достига.

А че човекът все още е смъртен,

Би трябвало в плана да влезе.

Но не: да е смъртен човек не желае!

Ала ето че

Делничното дело величие придобива,

Щом се окаже

Пригодно за делника.

За косовете, насладата,

За дружелюбието, за човека.

1965

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.